
Κυριακή, 20 Σεπτεμβρίου 2026

ΔΕΛΤΙΟ ΤΥΠΟΥ
Σύλληψη 3 αλλοδαπών στη Μύκονο και πρόσδεση παρασυρόμενου Ι/Φ στη Νάξο – Εντοπισμός και διάσωση 52 αλλοδαπών νοτιοανατολικά των Καλών Λιμένων – Θάνατος γυναίκας στα Νέα Μουδανιά – Σύλληψη ημεδαπού στο Πέραμα – Τραυματισμός επιβάτη Ε/Π-Τ/Ρ στο Λαύριο – Εντοπισμός και κατάσχεση αλιευτικών εργαλείων στη Στυλίδα
Τις πρωινές ώρες σήμερα, ενημερώθηκε η Λιμενική Αρχή της Μυκόνου από ιδιώτη για την ύπαρξη αλλοδαπών στην περιοχή «ΑΓΡΑΡΙ» της Μυκόνου.
Άμεσα στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν τρεις (03) αλλοδαπούς, ηλικίας 61, 27 και 27 ετών. Οι ανωτέρω δήλωσαν ότι είχαν αφιχθεί στη Μύκονο με ιστιοφόρο (Ι/Φ) σκάφος σημαίας Τουρκίας, το οποίο παρασύρθηκε από το σημείο αγκυροβολίας του στη θαλάσσια περιοχή νότια της Μυκόνου. Κατόπιν ελέγχου, διαπιστώθηκε ότι οι εν λόγω αλλοδαποί είχαν εισέλθει παράνομα στη χώρα.
Το παρασυρόμενο Ι/Φ σκάφος εντοπίστηκε άνευ επιβαινόντων από το επιβατηγό-τουριστικό (Ε/Γ-Τ/Ρ) σκάφος «ΚΥΡΙΑΡΧΟΣ V» Ν.Ν. 67, το οποίο έσπευσε για παροχή συνδρομής. Στη συνέχεια, με τη συνδρομή του «ΚΥΡΙΑΡΧΟΣ V», το Ι/Φ οδηγήθηκε στη μαρίνα της Νάξου, όπου προσδέθηκε με ασφάλεια.
Από το Λιμεναρχείο Μυκόνου, που διενεργεί την προανάκριση, συνελήφθη ο ένας εκ των δύο 27χρονων ως κυβερνήτης του Ι/Φ σκάφους, για παράβαση του άρθρου 83 παρ. 1 του Ν. 3386/2005 («Παράνομη είσοδος στη χώρα»), όπως αντικαταστάθηκε με το άρθρο 27 του Ν. 5226/2025, καθώς και του άρθρου 291 του Π.Κ. («Επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών»).

[bookmark: _GoBack]Τις πρωινές ώρες σήμερα, ενημερώθηκαν οι Λιμενικές Αρχές της Ιεράπετρας και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, η οποία εντοπίστηκε στη θαλάσσια περιοχή 56 ν.μ. νοτιοανατολικά των Καλών Λιμένων από μη επανδρωμένο αεροσκάφος της δύναμης Frontex. Άμεσα στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ (ΠΛΣ), όπου εντόπισε και περισυνέλεξε 52 αλλοδαπούς (49 άντρες και 3 ανήλικοι). Οι ανωτέρω μεταφέρθηκαν στους Καλούς Λιμένες και ακολούθως στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (ΚΕΑ) του Κεντρικού Λιμεναρχείου Ηρακλείου και προσωπικού του Αστυνομικού Τμήματος Μοιρών. Προανάκριση διενεργείται από το Κεντρικό Λιμεναρχείο Ηρακλείου.

*****
Τις μεσημβρινές ώρες σήμερα, ενημερώθηκε η Λιμενική Αρχή των Νέων Μουδανιών για την ανάσυρση μίας 84χρονης αλλοδαπής (υπήκοος Σερβίας), χωρίς τις αισθήσεις της, στη θαλάσσια περιοχή της παραλίας Χρανιώτη Δήμου Κασσάνδρας. Η 84χρονη παρελήφθη από ασθενοφόρο όχημα του ΕΚΑΒ και διακομίστηκε στο Κέντρο Υγείας Κασσανδρείας, όπου διαπιστώθηκε ο θάνατός της. Από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****
	Τις μεσημβρινές ώρες χθες, στελέχη της Λιμενικής Αρχής του Περάματος προέβησαν στη σύλληψη ενός 75χρονου ημεδαπού, για παράβαση του Ν. 3500/2006 «Ενδοοικογενειακή παράνομη βία και απειλή», κατόπιν έγκλησης που υπέβαλε 53χρονος ημεδαπός, για πράξεις που έλαβαν χώρα στο Πέραμα Αττικής. Προανάκριση διενεργείται από το Δ’ Λιμενικό Τμήμα Περάματος του Κεντρικού Λιμεναρχείου Πειραιά.

Τις μεσημβρινές ώρες σήμερα, ενημερώθηκε η Λιμενική Αρχή του Λαυρίου ότι ένας 63χρονος αλλοδαπός επιβάτης (υπήκοος Γερμανίας) επιβατηγού-τουριστικού (Ε/Γ-Τ/Ρ) σκάφους ελληνικής σημαίας, έχρηζε ιατρικής περίθαλψης, λόγω τραυματισμού στο λιμάνι του Λαυρίου. Συγκεκριμένα, κατά τη διαδικασία χειρισμών πρόσδεσης του Ε/Γ-Τ/Ρ στην προβλήτα, ο 63χρονος έπεσε από την πρύμνη του σκάφους στη θάλασσα, με αποτέλεσμα να τραυματιστεί στο πρόσωπο. Ο 63χρονος διακομίστηκε αρχικά στο Κέντρο Υγείας Λαυρίου και στη συνέχεια, στο Γενικό Νοσοκομείο «ΙΠΠΟΚΡΑΤΕΙΟ», για παροχή περαιτέρω ιατρικής περίθαλψης.
	
*****

Τις πρωινές ώρες σήμερα, κατά τη διενέργεια ελέγχων από Περιπολικό σκάφος Λ.Σ.–ΕΛ.ΑΚΤ. (ΠΛΣ), εντοπίστηκαν, ανασύρθηκαν και κατασχέθηκαν αλιευτικά εργαλεία (νταούλια-κιούρτοι),τα οποία ήταν ποντισμένα στη θαλάσσια περιοχή «ΛΙΒΑΡΙ» Μαλιακού Κόλπου, χωρίς να φέρουν αλιεύματα. Παράλληλα, στο σημείο προσέγγισε ένα αλιευτικό σκάφος με δύο ημεδαπούς αλιείς επιβαίνοντες, ένας εκ των οποίων δήλωσε ότι τα ανωτέρω αλιευτικά εργαλεία ήταν ιδιοκτησίας του. Από το Λιμεναρχείο Στυλίδας που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

